ไฟแนนเซียลไดเจสต์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

MILL ต้นทุนเงินพุ่งกดกำไรลง 31%
บริษัท มิลล์คอนสตีลอินดัสทรีส์ (MILL) รายงานผลการดำเนินงานปี 2552 มีกำไรสุทธิ 186.19 ล้านบาท คิดเป็นกำไรหุ้นละ 0.32 บาท ลดลง 31.56% จากปี 2551 กำไรสุทธิ 272.05 ล้านบาท หรือ 0.51 บาทต่อหุ้น 
สาเหตุที่มีผลการดำเนินงานลดลง ส่วนหนึ่งเนื่องจากบริษัทมีต้นทุนทางการเงินจำนวน 180.66 ล้านบาท เพิ่มขึ้น 13.50% จาก 159.16 ล้านบาท ในปี 2551 เกิดจากการได้รับวงเงินจากสถาบันการเงินที่เพิ่มขึ้น ขณะที่บริษัทมีรายได้จากการขาย 10,032.03 ล้านบาท เพิ่มขึ้น 6.55% หรือเท่ากับ 616 ล้านบาท เพราะสามารถขายสินค้าได้มากขึ้น และมีต้นทุน 9,637.39 ล้านบาท เพิ่มขึ้น 332.90 บาท หรือ 3.58% 
อย่างไรก็ตาม เนื่องจากปี 2551 บริษัทมีรายได้พิเศษจากการเข้าไปลงทุนซื้อหุ้นในบริษัท บี อาร์ พี สตีล เมื่อวันที่ 30 เม.ย. 2551 จำนวน 609.86 ล้านบาท จึงเป็นสาเหตุสำคัญที่ทำให้กำไรสุทธิในปี 2551 สูงกว่าปี 2552 เกินกว่า 20%
EASTW แจกเงินปันผลอีก 25 สตางค์/หุ้น
นายประพันธ์ อัศวอารี กรรมการผู้อำนวยการใหญ่ บริษัท จัดการและพัฒนาทรัพยากรน้ำภาคตะวันออก (EASTW) เปิดเผยว่า คณะกรรมการบริษัทมีมติจ่ายเงินปันผลอีกหุ้นละ 0.25 บาท ให้แก่ผู้ถือหุ้นที่มีชื่อในทะเบียนวันที่ 26 มี.ค. และกำหนดจ่ายเงินวันที่ 5 เม.ย.2553 ทั้งนี้บริษัทได้จ่ายเงินปันผลระหว่างกาลแล้วหุ้นละ 0.10 บาท
ช่อง 7 ซื้อหุ้น SCCC เพิ่ม
บริษัท กรุงเทพโทรทัศน์และวิทยุ ผู้บริหารสถานีโทรทัศน์ช่อง 7 แจ้งว่า วันที่ 11 ก.พ.ที่ผ่านมา ได้ซื้อหุ้นบริษัท ปูนซีเมนต์นครหลวง (SCCC) เพิ่มขึ้น 1.43% เป็น 36.7% ของสิทธิออกเสียงทั้งหมดของกิจการ
RATCH แจกปันผล 1.15 บาท
คณะกรรมการบริษัท ผลิตไฟฟ้าราชบุรีโฮลดิ้ง (RATCH) อนุมัติการจ่ายเงินปันผลในอัตราหุ้นละ 1.15 บาท คิดเป็นเงิน 1,668 ล้านบาท ซึ่งมีกำหนดจ่ายเงิน ในวันที่ 12 เม.ย. ให้แก่ผู้ถือหุ้นที่มีชื่อในทะเบียนวันที่ 3 มี.ค. 2553
ก่อนหน้านี้บริษัทแจกเงินปันผลหุ้นละ 1.10 บาท รวมทั้งสองงวด เป็นเงินปันผลจ่ายทั้งสิ้น 3,263 ล้านบาท คิดเป็น 48.41% ของกำไรสุทธิตามงบการเงินรวมหลังหักเงินทุนสำรองตามกฎหมายและเงินทุนสำรองอื่น